Кандыдат гістарычных навук Уладзімір Гуленка адзначыў, што мемарыялізацыя Трасцянца працягвае сумную традыцыю савецкіх часоў, калі спачатку ставіліся помнікі, а потым пад іх падганялася гісторыя, за якую даводзіцца чырванець. На ягоную думку, гісторыкам неабходна тэрмінова падрыхтаваць зборнік дакументаў па мінулым Трасцянца, у тым ліку па даваеннай яго гісторыі, звязанай з магчымым выкарыстаннем гэтага месца пад расстрэльную пляцоўку НКУС. Гісторык адзначыў, што да гэтага часу няма адказу на пытанне, чаму на Нюрнбергскім працэсе над галоўнымі фашысцкімі ваеннымі злачынцамі 1945-1946 гадоў нікім, у тым ліку і галоўным абвінаваўцам ад СССР Раманам Рудэнкам, не ўздымалася праблема злачынстваў нацыстаў у Трасцянцы, які лічыўся чацвёртым ў Еўропе лагерам смерці па колькасці ахвяр. Удзельнікі пасяджэння падтрымалі прапанову Гуленкі напісаць ліст галаве дзяржавы па праблемах даследавання гісторыі Трасцянца і яго мемарыялізацыі.